લોકો મને અકસ્માતનો ભોગ બનેલી સ્ત્રી કહે છે. પણ ના, હું તો અકસ્માતમાંથી બચી ગયેલી સ્ત્રી છું. એ સૌના કહેવા મુજબ મેં મારા પતિ ગુમાવ્યા છે. શું તમે ઘસાઈ ગયેલા જોડા છો કે જેને હું રેલ્વેના પાટાની બાજુએ છોડીને જતી રહી હોઉં? ના, મેં મારા પતિ ગુમાવ્યા નથી, એ અકસ્માતમાં માર્યા ગયા છે. વિચારો કાબુમાં રાખવાની ગોળીઓ લેવા છતાંય આ બધું સાંભળીને મારું લોહી ઊકળી જાય છે. સઘળું ભાંગીતોડી, ઉંચુનીચું કરી તમને શોધી કાઢવા મથતી હોઉં તેમ તરફડતી રહું છું.